**Transpordiamet 30.05.2025 nr 4-5/888**

**info@transpordiamet.ee**

**Märgukiri**

29. mail 2025 toimus liiklusõnnetus Häädemeeste vallas Tallinn-Pärnu-Ikla maantee 190. kilomeetril. Juhtunuga seoses suunati liiklus Rannametsa-Ikla teele, kus ajavahemikul kell 14.00- 20.30 toimus intensiivne liiklus mõlemas suunas samaaegselt, enamasti läbisid teed raskeveokid. Suurenenud liikluskoormuse tulemusel sõideti katki teepeenrad kogu ümbersuunatud lõigu ulatuses. Suurimaid kahjustusi sai Ikla-Piiri tee, mis on liiga kitsas taolise liikluse jaoks. Olukorda aidanuks vältida liiklusreguleerijate kasutamine, millega oleks saanud kõrvalteid vähem koormata ja parandada ka liiklusohutust ümbersõidul.

Ootamatu teede seisundi muutus on kahetsusväärne ja murettekitav eelkõige kohalike elanike liikumise ja liiklusohutuse mõttes, sh Metsapoole Põhikooli õpilaste liikumine. Rannametsa-Ikla tee on kasutusel ka ametliku matkateena ja on mootorsõidukite, jalakäijate ja jalgratturite tihedas kasutuses. Lisaks on tekkinud teekahjustused visuaalselt häirivad nii kohalikele elanikele kui ka Ikla ja Treimani külakeskuste piirkonda atraktiivseks pidavatele turistidele.

29.05.2025 tekkinud teekahjustuste küsimuses on Häädemeeste Vallavalitsuse poole pöördunud ka kohalikud elanikud, kes on avaldanud lootust, et teede kahjustused likvideeritakse võimalikult kiiresti.

**Palume Transpordiametil leida koheselt võimalus Ikla-Piiri ja Rannametsa-Ikla teel kahjustuste likvideerimiseks, et tagada nimetatud teedel liiklusohutus ja vastavus tee seisundinõuetele.**

**Loodame Politsei- ja Piirivalveameti, Transpordiameti ja Päästeameti koostööle, leidmaks lahendusi, et tulevikus taolisi teekahjustusi vältida. Üheks selliseks võimaluseks on Rannametsa-Ikla tee seisundi parandamine.**

Lugupidamisega

*/allkirjastatud digitaalselt/*

Külliki Kiiver

vallavanem